Doi goi cjapâts e une altre zornade nere. L’Udin a Milan al piert cence “se” e cence “ma”.
La scuadre di Stramaccioni e conferme il piês di se in trasfierte, cence zûc e cun pocje convinzion in ducj i reparts.
Sul imprin de partide i blancs e neris no son nancje mâl – anzit! – stant che a cuvierzin ben dutis lis zonis dal cjamp, però cul passâ dal timp il Milan al cres e l’Udin al disparìs. Cussì dopo passe un cuart di ore il Milan si svicine al gol cuntune conclusion di Rami, cun Karnezis che si salve, ancje se i milaniscj a protestin cun chê che la bale e varès passât ad in plen la rie de puarte: nol è cussì par Valeri e pai siei colaboradôrs e nol sarà cussì nancje cjalant la azion cu la moviole.
Il Milan al à in man il control des operazions e al prove a lâ indenant cun fuarce ma cence masse precision e duncje cence sucès, ancje par vie dai riflès di Karnezis.
Il prin timp si siere sul zero a zero e pal Udin e cheste e je la uniche buine gnove dai prins cuarantecinc minûts di zûc.
Te seconde frazion la musiche e je ancjemò chê: il Milan al sburte e l’Udin al ten bot, ancje se nol rive a fâ nuie di plui, de fasse mezane in sù. Cuant che i blancs e neris a rivin des bandis di Diego Lopez i milaniscj si rangjin cu lis buinis e cu lis tristis. Al è ce che al sucêt cuant che Badu al jentre te aree di rigôr, al minût numar 54: Armero lu ferme in maniere plui che suspiete, ma par Valeri nol è nuie ce sivilâ.
L’arbitri, che al è une vecje cognossince dal Udin e soredut dai siei tifôs, al reagjìs intune altre maniere sîs minûts plui indenant. In cont dal contrast tra Domizzi e Honda, che un moment prime si comede il balon cuntun braç, Valeri nol à dubis: al assegne il penalty e al bute fûr il difensôr de scuadre furlane.
Il rigôr lu tire Menez e al è un a zero. L’atacant dal Milan al segne ancjemò une volte, ma su azion, cuant che al mancje un cuart di ore ae fin e al fâs un biel numar. te ultime part de gare l’Udin al prove a mostrâ di vê almancul un tic di dignitât cun Thereau e cu lis fuarcis frescjis di Bruno Fernandes e Geijo, che al è chel che si svicine di plui al gol de bandiere.
Cumò l’Udin al sbrisse te novesime posizion, cui stes ponts dal Sassuolo.
fur_Latn fur_Latn fur_Latn fur_Latn fur_Latn fur_Latn fur_Latn fur_Latn fur_Latn